

2018/0169 (COD)

KOMUNIKAZZJONI TAL-KUMMISSJONI LILL-PARLAMENT EWROPEW  
  
skont l-Artikolu 294(6) tat-Trattat dwar il-Funzjonament tal-Unjoni Ewropea  
  
dwar

il-pożizzjoni tal-Kunsill dwar l-adozzjoni ta’ Regolament tal-Parlament Ewropew u tal-Kunsill dwar rekwiżiti minimi għall-użu mill-ġdid tal-ilma

(Test b’rilevanza għaż-ŻEE)

1. Sfond

|  |  |
| --- | --- |
| Id-data meta l-proposta ntbagħtet lill-Parlament Ewropew u lill-Kunsill (id-dokument COM(2018) 337 final – 2018/0169 COD): | it-28 ta’ Mejju 2018 |
| Id-data meta l-Kumitat tar-Reġjuni adotta l-Opinjoni tiegħu dwar il-proposta: | is-6 ta’ Diċembru 2018 |
| Id-data meta l-Kumitat Ekonomiku u Soċjali Ewropew adotta l-Opinjoni tiegħu dwar il-proposta: | it-12 ta’ Diċembru 2018 |
| Id-data tal-pożizzjoni tal-Parlament Ewropew, fl-ewwel qari: | it-12 ta’ Frar 2019 |
| Id-data tal-ftehim tal-Kunsill dwar approċċ ġenerali: | is-26 ta’ Ġunju 2019 |
| Id-dati tat-trilogi: | l-10 ta’ Ottubru 2019  it-12 ta’ Novembru 2019  it-2 ta’ Diċembru 2019 |
| Id-data meta l-Kumitat tar-Rappreżentanti Permanenti kkonferma l-ftehim ta’ kompromess: | it-18 ta’ Diċembru 2019 |
| Id-data meta l-Kumitat ENVI tal-Parlament Ewropew ivvota favur l-approvazzjoni tal-ftehim ta’ kompromess: | il-21 ta’ Jannar 2020 |
| Id-data tal-ftehim politiku fil-Kumitat tar-Rappreżentanti Permanenti (il-Punt I/A): | il-5 ta’ Frar 2020 |
| Id-data tal-ftehim politiku fil-Kunsill (il-Punt I/A): | it-18 ta’ Frar 2020 |
| Id-data meta l-Kumitat tar-Rappreżentanti Permanenti adotta l-pożizzjoni tal-Kunsill (il-Punt I/A): | l-20 ta’ Marzu 2020 |
| Id-data tal-adozzjoni tal-pożizzjoni tal-Kunsill fl-ewwel qari | is-7 ta’ April 2020 |

2. Objettiv tal-proposta tal-Kummissjoni

L-ilma huwa riżorsa limitata fl-UE u terz mit-territorju tal-UE qed jesperjenza stress idriku. Il-bżonnijiet dejjem jikbru tal-popolazzjonijiet, flimkien mat-tibdil fil-klima, se jwasslu biex fil-ġejjieni d-disponibbiltà tal-ilma bi kwantità u bi kwalità suffiċjenti tkun sfida ferm ikbar fl-Ewropa.

L-objettiv tal-proposta dwar ir-rekwiżiti minimi għall-użu mill-ġdid tal-ilma huwa li tikkontribwixxi biex titnaqqas l-iskarsezza tal-ilma fl-UE kollha, fil-kuntest tal-adattament għat-tibdil fil-klima, billi titħaddem iżjed il-prattika li l-ilma jintuża mill-ġdid fl-irrigazzjoni agrikola.

Minbarra l-miżuri ta’ ġestjoni tad-domanda u ta’ effiċjenza, l-użu mill-ġdid tal-ilma huwa għodda importanti fil-kuntest tal-ġestjoni integrata tal-ilma. Dan għandu jiġi mħeġġeġ kull fejn ikun rilevanti u kosteffettiv, filwaqt li tiġi ssalvagwardjata s-saħħa pubblika u tiġi żgurata l-protezzjoni ambjentali.

Il-proposta tistabbilixxi r-rekwiżiti minimi armonizzati tal-kwalità tal-ilma għall-użu mill-ġdid sikur tal-ilma urban mormi ttrattat fl-irrigazzjoni agrikola. Sabiex ikun adattat għall-użu fl-agrikoltura, l-ilma urban mormi ttrattat li jkunu diġà sarulu ċerti trattamenti skont ir-regoli tad-Direttiva dwar it-Trattament tal-Ilma Urban Mormi jkun jeħtieġ trattament ulterjuri biex jissodisfa l-parametri ta’ kwalità minima.

Permezz tal-istabbiliment ta’ rekwiżiti minimi, il-proposta tipprevedi approċċ armonizzat għall-użu mill-ġdid tal-ilma għall-irrigazzjoni fl-UE kollha. Dan se jiżgura kundizzjonijiet ekwivalenti ta’ kompetizzjoni kemm għall-operaturi li jipproduċu u li jipprovdu l-ilmijiet reklamati kif ukoll għall-bdiewa.

Huwa stmat li l-istrument propost jista’ jwassal għal madwar 6,6 biljun m³ ta’ ilma użat mill-ġdid fis-sena fl-irrigazzjoni agrikola, meta mqabbel ma’ 1,7 biljun m³ fis-sena fin-nuqqas ta’ xi qafas legali tal-UE. L-użu mill-ġdid ta’ iktar minn 50 % tal-volum totali tal-ilma teorikament disponibbli għall-irrigazzjoni mill-impjanti tat-trattament tal-ilma mormi fl-UE kieku jevita iktar minn 5 % tal-astrazzjoni diretta mill-korpi tal-ilma u mill-ilma tal-pjan. Dan kieku jwassal għal tnaqqis ta’ iktar minn 5 % tal-istress idriku kumplessiv.

4. Kummenti dwar il-pożizzjoni tal-Parlament Ewropew

Il-pożizzjoni fl-ewwel qari tal-Parlament Ewropew, adottata fit-12 ta’ Frar 2019, issuġġeriet emendi għall-proposta tal-Kummissjoni, b’mod partikolari:

* referenzi għal twessigħ tal-kamp ta’ applikazzjoni tal-leġiżlazzjoni fil-ġejjieni;
* responsabbiltajiet ġodda għall-atturi fis-sistema tal-użu mill-ġdid tal-ilma għajr l-operaturi tal-impjanti tar-reklamazzjoni; u
* rwol iktar prominenti għall-awtoritajiet kompetenti.

Barra minn hekk, il-Parlament Ewropew introduċa dispożizzjonijiet speċifiċi biex jiġu indirizzati r-riskji potenzjali tal-mikroplastiċi. Bħala parti mill-ftehim li ntlaħaq fit-trilogu, il-Kummissjoni rrikonoxxiet li kulma jmur il-kwistjoni tal-mikroplastiċi qed issir waħda ta’ tħassib u ħadet l-impenn li tkompli bl-isforzi tagħha biex il-kwistjoni tiġi indirizzata. Għal dan l-għan, il-Kummissjoni qablet li toħroġ id-dikjarazzjoni li ġejja: “*Il-Kummissjoni tirrikonoxxi li l-mikroplastiċi huma sustanzi li kulma jmur qed iqajmu tħassib b’rabta mal-kwalità tal-ilma. Fid-dawl ta’ dan, u filwaqt li jitqies li din hija kwistjoni ġenerali li mhijiex limitata għall-ilma reklamat biss, il-Kummissjoni ħadet l-impenn li tkompli bl-isforzi tagħha biex din il-kwistjoni importanti tiġi indirizzata.”*

Wara li l-Kunsill adotta l-pożizzjoni tiegħu fl-ewwel qari, huwa mistenni li l-Parlament Ewropew japprova formalment il-ftehim li ntlaħaq fit-trilogi.

5. Kummenti dwar il-pożizzjoni tal-Kunsill

Il-pożizzjoni tal-Kunsill tirrifletti l-ftehim li ntlaħaq fit-trilogi. Fost l-iktar bidliet importanti li ġew introdotti meta mqabbla mal-proposta tal-Kummissjoni hemm:

* klawżola diskrezzjonali li tippermetti lill-Istati Membri jiddeċiedu jekk l-użu mill-ġdid tal-ilma għandux ikun permess fit-territorju tagħhom jew f’parti mit-territorju tagħhom, soġġetta għal kundizzjonijiet stretti u għal ħtieġa li tali deċiżjonijiet jiġu ġġustifikati u rieżaminati regolarment;
* l-introduzzjoni tal-kunċett ta’ “sistema tal-użu mill-ġdid tal-ilma”, li tista’ tinkludi diversi atturi mill-operatur tal-impjant tar-reklamazzjoni sal-utent finali;
* rwol iktar prominenti għall-awtoritajiet pubbliċi fil-ġestjoni tar-riskji; u
* flessibbiltà ikbar għall-Istati Membri fl-organizzazzjoni tas-sistema tal-ġestjoni tar-riskji u tal-għoti tal-permessi.

B’mod ġenerali, il-ftehim li ntlaħaq jippreserva l-objettivi tal-proposta oriġinali tal-Kummissjoni, u jżomm il-livell ta’ ambizzjoni tar-rekwiżiti minimi iżda jippermetti l-flessibbiltà mixtieqa mill-Istati Membri fl-implimentazzjoni tar-regoli l-ġodda.

6. Konklużjoni

Il-Kummissjoni taċċetta l-pożizzjoni tal-Kunsill.